《甲午九月十七日留题太平寺》
宋代·李新

秋飚弄寒菊，老木疏空谷。
尪骖疲欲休，征意元未足。
山行循桔槔。涧走数机轴。
百年一局棋，欻尔分半局。
当时不识字，双鬓今定绿。
作客宁在家，无愁乱心曲。
结庐东城东，疏畦界明玉。
鸣蛙等卤部，晚食自当肉。
岂须太乐丞，清圣贯渠竹。
属媪但酌酒，与媪创高躅。
宗武但收诗，清名销五福。
他时寻此翁，云深驾黄犊。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。